মাওলানা মুহাম্মাদ শামসুদ্দীনের সংক্ষিপ্ত জীবনী  (গত সংখ্যার পর)  প্রত্যন্ত গ্রামের সাধারণ মুসলিম সমাজে ইলমে দ্বীনের প্রসারের মাধ্যমে যে সকল মনীষী স্মরণীয় হয়েছেন সদ্য প্রয়াত মাওলানা মুহাম্মাদ শামসুদ্দীন ছিলেন তাঁদের অন্যতম। নিম্নে তাঁর সংক্ষিপ্ত জীবনী প্রদত্ত্ব হল।  জন্ম :  নাম মুহাম্মাদ শামসুদ্দীন, পিতা কোবাদ আলী, মাতা হাসিনা বেগম, দাদা ইমাজ আলী। উপাধি পীর। ১৩৩২ বঙ্গাব্দ মোতাবেক ১৯২৫  খ্রীষ্টাব্দে চাঁপাই নবাবগঞ্জ যেলার চন্দ্র নারায়ণপুর গ্রামে জন্মগ্রহণ করেন। পরবর্তীতে তিনি নওগাঁ যেলার পোরশা থানাধীন নিতপুর ইউনিয়নের দুয়ারপাল গ্রামে স্থায়ীভাবে বসবাস করেন এবং প্রায় ৮৫ বছর বয়সে এখানেই শেষ নিঃশ্বাস ত্যাগ করেন। তিনি এক পুত্র ও তিন কন্যার পিতা ছিলেন। পুত্র ব্যতীত কন্যারা সবাই জীবিত আছেন।  শিক্ষা জীবন :  গ্রামের মক্তবে আরবী ও উর্দুর প্রাথমিক শিক্ষালাভ করেন। অতঃপর শুকদেবপুর (ভারত) মাদরাসায় ভর্তি হন এবং সেখানে তিন বছর অধ্যয়ন করেন। অতঃপর দেশ বিভাগের ফলে দেশে ফিরে ১৯৫১  খ্রীষ্টাব্দে নবাব জায়গীর (চাঁপাই নবাবগঞ্জ) মাদরাসায় ভর্তি হন। সেখানে ১ বছর পড়াশুনা করার পর নওগাঁ যেলার সাপাহার থানাধীন পাতাড়ী মাদরাসায় ভর্তি হন এবং সেখানে ২ বছর অধ্যয়ন করেন। অতঃপর ১৯৫৬ সালে তিনি ভারত গমন করেন ও দারুল উলূম দেওবন্দ মাদরাসায় ভর্তি হন। সেখানে তিন বছর অধ্যয়নের পর দেশে ফিরে ১৯৬০ সালে দারুল উলূম মুঈনুল ইসলাম হাটহাজারী (চট্রগ্রাম) মাদরাসা থেকে দাওরায়ে হাদীছ পাশ করে ছাত্র জীবনের সমাপ্তি ঘটান।  তাঁর প্রখ্যাত শিক্ষকমন্ডলীর মধ্যে ছিলেন, মাওলানা সোলায়মান (গোদাগাড়ী), মাওলান আব্দুর রউফ (গোদাগাড়ী), মাওলানা  আব্দুল ওয়াহেদ সালাফী (পাবনা), মাওলানা আব্দুল গণী (দিনাজপুর), মাওলানা মুহাম্মাদ হোসেন মাওড়ী (চাপাইনবাবগঞ্জ), মাওলানা আব্দুল লতীফ (পাতাড়ী), মাওলানা আব্দুল ওয়াহহাব সালাফী (দিনাজপুর), মাওলানা ইউনুসুর রহমান (শুকদেবপুর), মাওলানা তাহের উদ্দীন (চাঁপাইনবাবগঞ্জ) প্রমুখ।  কর্ম জীবন :  মাওলানা মুহাম্মাদ শামসুদ্দীন ১৯৬১ সালে পাতাড়ী মাদরাসায় শিক্ষক হিসাবে যোগদানের মাধ্যমে কর্ম জীবন শুরু করেন। কিন্তু কর্তৃপক্ষ মাদরসাকে আলিয়া করার সিদ্ধান্ত নিলে তিনি ইস্তেফা দিয়ে ১৯৬২ সালে জবাই কওমী মাদরাসায় যোগদান  করেন। সেখানে তিনি ৬ বছর ছিলেন। এর মধ্যে তিনি মাদরাসাকে বৃহৎ আকারে গড়ে তুলেন। এটিকেও আলিয়া মাদরাসায় রূপান্তর করার কারণে তিনি ইস্তেফা দেন এবং ১৯৬৮ সালে নাচোল মাদরাসায় যোগদান করেন ও সেখানে ১ বছর থাকেন।  এদিকে আলাদীপুর ফুরকানিয়া মাদরাসাকে কর্তৃপক্ষ কুরআন-হাদীছের প্রাণকেন্দ্র হিসাবে গড়ে তোলার সিদ্ধান্ত নিলে মাওলানা শামসুদ্দীন ১৯৬৯ সালে আলাদীপুর মাদরাসায় যোগদান করেন এবং ৭ বছর সেখানে থাকেন। অতঃপর কলমুডাঙ্গা ফুরকানিয়া মাদরাসার কর্তৃপক্ষ মাদরাসাকে বৃহৎ আকারে গড়ে তোলার উদ্দেশ্যে মাওলানাকে আহবান জানালে ১৯৭৫  সালে তিনি কলমুডাঙ্গায় যোগদান করেন। সেখানে ৭ বছর থাকার পর ১৯৮২ সালের শেষ দিকে পুনরায় আলাদীপুরে আসেন। অতঃপর ১৯৯৭ সালে কদমডাঙ্গা ইসলামিয়া আরাবিয়া সালাফিইয়াহ মাদরাসায় যোগদান করেন। সেখানে ২ বছর থাকার পর ১৯৯৯ সালে আবারো তিনি আলাদীপুর মাদরাসায় ফিরে আসেন এবং আমৃত্যু সেখানেই শিক্ষকতা করেন।  উল্লেxadখযোগ্য ছাত্রবৃন্দ :  মাওলানা শামসুদ্দীন তাঁর দীর্ঘ ৪৯ বছরের কর্মময় জীবনে তৈরি করেছেন বহু আলেমে দ্বীন। দেশের উত্তরাঞ্চলের অধিকাংশ আলেমের তিনি শীর্ষস্থানীয় উস্তাদ ছিলেন। তাঁর ছাত্রদের মধ্যে মাওলানা  আব্দুল খালেক সালাফী, মাওলানা নোমান, আব্দুল ওয়াহহাব (হাটহাজারী), আব্দুল ওয়াহহাব (লালবাগী), আব্দুর রহমান, রামাযান আলী, ফযলুল করীম, আবু তাহের প্রমুখ উল্লেখযোগ্য। এছাড়াও সারা বাংলাদেশে তাঁর অসংখ্য ছাত্র রয়েছে।  মৃত্যু, জানাযা ও দাফন :  গত ২২শে অক্টোবর ২০১০ শুক্রবার দুপুর ১২-টায় রাজশাহী মেডিকেল কলেজ হাসপাতালে তিনি শেষ নিঃশবাস ত্যাগ করেন। পরদিন সকাল সাড়ে ৯-টায় নিজ গ্রাম দুয়ারপাল (পোরশা, নওগাঁ) হাফেযিয়া মাদরাসা প্রাঙ্গণে তাঁর ১ম জানাযার ছালাত অনুষ্ঠিত হয়। হাযার হাযার মানুষ তাঁর জানাযায়  অংশগ্রহণ করেন। স্থান সংকটের কারণে একই স্থানে পরপর ৬টি জানাযা অনুষ্ঠিত হয়। জানাযা শেষে তাঁকে পারিবারিক গোরস্থানে দাফন করা হয়।  প্রথম জামাআতের ইমামতি করেন তার নাতি আব্দুল কাবীর। ২য় জামাআতের ইমামতি করেন আহলেহাদীছ আন্দোলন বাংলাদেশ-এর মুহতারাম আমীরে জামাআত প্রফেসর ড. মুহাম্মাদ আসাদুলxadাহ আল-গালিব। তাঁর সফর সঙ্গী ছিলেন আল-মারকাযুল ইসলামী আস-সালাফী নওদাপাড়া, রাজশাহীর ভারপ্রাপ্ত অধ্যক্ষ মাওলানা আব্দুর রাযযাক বিন ইউসুফ, শিক্ষক মাওলানা ফযলুল করীম, বাংলাদেশ আহলেহাদীছ যুবসংঘের কেন্দ্রীয় সাধারণ সম্পাদক মুযাফফর বিন মুহসিন, কেন্দ্রীয় সাহিত্য ও পাঠাগার সম্পাদক আহমাদ আব্দুল্লাহ ছাকিব ও রাঃবিঃ যুবসংঘের কলা অনুষদের সভাপতি আহমাদ আব্দুল্লাহ নাজীব এবং সোনামণি কেন্দ্রীয় সহ-পরিচালক গোলাম কিবরিয়া। এতদ্ব্যতীত নওদাপাড়া মাদরাসার ছাত্ররা পৃথক একটি বাস নিয়ে তাঁর জানাযায় অংশগ্রহণ করেন। এছাড়াও আশপাশের বিভিন্ন মাদরাসা থেকে শিক্ষক ও ছাত্র ছাড়াও বহু মুছল্লী তাঁর জানাযায় শরীক হন।  চারিত্রিক গুণাবলী :  তিনি সদাহাস্য, নম্র্-ভদ্র ও সহজ-সরল স্বভাবের মানুষ ছিলেন। হিংসা-বিদ্বেষ, ঝগড়া, অহংকার,  লোভ-লালসা প্রভৃতি দোষ থেকে তিনি সর্বদা নিজেকে দূরে রাখতেন। ফলে অল্প সময়ের মধ্যে তিনি মানুষের হৃদয়ের গভীরে স্থান করে নেন। তিনি ছিলেন একজন প্রখর উপস্থিত বুদ্ধি সম্পন্ন ব্যক্তি। সামাজিক বিচার-শালিশে তিনি ছিলেন সিদ্ধহস্ত। তাঁর দূরদর্শী ফায়ছালায় সকলে সন্তুষ্ট থাকত।  ইলমে দ্বীনের খিদমত :  আলাদীপুর, কদমডাঙ্গা, কলমুডাঙ্গা, পাতাড়ী ও জবাই মাদরাসা সমূহের উন্নয়নে তাঁর অবদান ছিল অপরিসীম। ঐ সকল মাদরাসায় দীর্ঘদিন বিভিন্ন বিষয়ে পাঠ দান করলেও হাদীছ ছিল তাঁর প্রিয় বিষয়। তিনি ছহীহ বুখারী, ছহীহ মুসলিম,  সুনানে তিরমিযী, আবূদাউদ প্রভৃতি হাদীছ গ্রন্থ অত্যন্ত দক্ষতা ও আন্তারিকতার সাথে পাঠ দান করে ইলমে হাদীছের খিদমত আঞ্জাম দেন। তিনি ইসলামের দাওয়াত সাধারণ মানুষের মধ্যে ছড়িয়ে দেওয়ার জন্য অক্লান্ত পরিশ্রম করেন। বৃহত্তর নওগাঁয় আহলেহাদীছ সমাজে অনুষ্ঠিত অধিকাংশ ইসলামী সম্মেলনে তিনি সভাপতির আসন অলংকৃত করতেন।  পীর উপাধি : অত্রাঞ্চলের তৎকালীন সর্বজন শ্রদ্ধেয় আলেম ও পীর মাওলানা আব্দুর রাযযাক মৃত্যুর পূর্বে উপস্থিত সকলকে অছিয়ত করে যান যে, তাঁর মৃত্যুর পর মাওলানা শামসুদ্দীন পীর হিসাবে দায়িত্ব পালন করবেন। তাঁর এই অছিয়ত অনুযায়ী ১৯৭১ সালের পর হতে আমৃত্যু তিনি এলাকায় পীর হিসাবে পরিচিত ছিলেন এবং এতদঞ্চলের আলেম-ওলামা ও জনসাধারণের ধর্মীয় নেতা হিসাবে বরিত ছিলেন।  উপসংহার : তিনি ছিলেন একাধারে বিজ্ঞ আলেম, বিজ্ঞ বিচারক ও মাদরাসা গড়ার কারিগর। তাঁর নিরলস প্রচেষ্টায় গড়ে ওঠে আলাদীপুর, কদমডাঙ্গা ও কলমুডাঙ্গার মত একই থানাতে তিন তিনটি বৃহদাকারের দাওরায়ে হাদীছ মাদরাসা। তৈরী হয়েছে অসংখ্য ছাত্র-শিক্ষক ও আলেম-ওলামা। তাই জানাযা-পূর্ব সংক্ষিপ্ত ভাষণে মুহতারাম আমীরে জামাআত তাঁকে যথার্থ ভাবেই উস্তাযুল আসাতেযাহ নামে অভিহিত করেন। আল্লাহ তাঁকে জান্নাতুল ফেরদাঊস নছীব করুন- আমীন!! (তথ্য সংগ্রহে: গোলাম কিবরিয়া, কৈবর্ত্তগ্রাম, সাপাহার, নওগাঁ)।  সংশোধনী : গত সংখ্যায় তাঁর নামের শেষে (১৯০৬-২০১০) লেখা হয়েছিল। ওটা হবে (১৯২৫-২০১০)।